It‐Tnejn, 25 ta' Diċembru 2017: fl‐10:30 a.m., Monsinjur Arċisqof iċċelebra Quddiesa Pontifikali fis‐Solennità tat‐Twelid ta' Sidna Ġesù Kristu, fil‐Konkatidral ta' San Ġwann, il‐Belt Valletta. L-Omelija tal-Arċisqof Charles J. Scicluna – Fil-Konkatidral ta' San Ġwann, il-Belt Valletta Is-silta mill-Ktieb tal-Profeta Isaija li tiftħ il-qari qaddis f'din it-tielet Quddiesa tal-Milied, il-Quddiesa tal-jum, tinsisti ħafna fuq din il-grazzja kbira li fl-aħħar l-ġnus jistgħu jaraw lill-Mulej. Il-Mulej jixxandar bħala dak li jġib ir-risq, bħala dak li jġib is-salvazzjoni, bħala dak li jġib il-ferħ (ara Is 52, 7). "Raw b'għajnejhom lill-Mulej" (v. 8). U tifraħ, rawh tarbija f'maxtura. Aħna u nħarsu lejn it-tarbija ta' Betlehem, nifhmu l-kobor u s-sbuħija tal-profezija ta' Isaija: "Għax raw b'għajnejhom lill-Mulej". Is-silta mill-Evanġelju ta' San Ġwann, li x'aktarx kienet innu liturġiku li l-evanġelista użah biex jintroduċi r-raba' Evanġelju, jirrealizza li "lil Alla għadu ħadd ma rah", imma jirringrazzja lill-Mulej, flimkien mal-ewwel komunità, li Ġesù għarrafna lill-Missier. "Lil Alla għadu ħadd ma rah imma għarrafhulna l-Iben il-waħdieni ta' Alla, li hu fi ħdan il-Missier" (Ġw 1, 18). Jekk irridu nifhmu min hu Alla, il-Mulej illum qed jistedinna biex inħarsu lejn tarbija f'maxtura. Iridna nħarsu lejn kreatura għax l-Iben tiegħu, fil-misteru tat-twelid tiegħu, huwa ħlejqa mnissla bil-qawwa tal-Ispirtu s-Santu u li twieldet permezz u minn Marija Verġni. Imma bħala Alla, il-Verb Divin huwa minn dejjem. Hu sar sehem min-natura tagħna l-bnedmin biex jagħti sehem lilna min-natura tiegħu ta' Alla. Hekk infakkru f'kull Quddiesa meta s-saċerdot ipoġġi ftit qatriet ilma fil-kalċi tal-inbid biex se jkun offrut biex issir id-Demm ta' Ġesù. Kemm hi ħaġa sabiħa li aħna llum nieqfu u nimmeditaw din l-imħabba kbira li għandha tant għatx li l-bniedem jiltaqa' magħha u jħobbha, li ssir bniedem. Din l-imħabba, li huwa Alla nnifsu, il-Verb li kien fil-bidu ma' Alla, kollox sar bih, xejn ma sar mingħajru. Kulma sar kellu l-ħajja fih, dan huwa dawl minn dawl, id-dawl veru, kif ngħidu fl-istqarrija tal-fidi tagħna: "Alla minn Alla, dawl minn dawl, Alla veru minn Alla veru". Id-dinja saret bih. San Ġwann nimmaġinah b'għafsa ta' qalb għaliex kien xhud tas-salib tal-Mulej, jgħid "imma d-dinja ma għarfitux. Ġie f'daru, imma niesu ma laqgħuhx. Imma lil dawk li laqgħuh tahom is-setgħa li jsiru wlied Alla" (Ġw 1, 10-11). Hu jitkellem minn tliet tipi ta' filjazzjoni: il-filjazzjoni tad-dehen, il-Missier li jnissel lil Ibnu, il-filjazzjoni każwali tal-ġibda tal-ġisem, il-filjazzjoni li ġejja mir-rieda tal-bnedmin fl-adozzjoni legali. Imma jinsisti li aħna wlied adottivi minn Alla: dawk li jemmnu f'ismu li twieldu minn Alla (ara vv. 12-13). Aħna llum niċċelebraw l-fatt li Alla sar bniedem imma niċċelebraw ukoll is-sejħa li għandna li nieħdu sehem mid-divinità tiegħu. Hija sejħa kbira, sejħa ta' responsabbiltà. Illum il-ġnus kollha raw is-salvazzjoni ta' Alla tagħna. Kemm hi ħaġa sabiħa u qaddisa li l-Mulej, li nissel il-Kelma tiegħu sa mill-eternità, jagħmel li din il-kelma titlaħħam, issir bniedem, tgħammar fostna. Arċisqof ta' Malta
Illum il-ġnus kollha raw is-salvazzjoni ta' Alla tagħna